На дан 28. октобра 1943. Клостерман је прешао на дужност у 602. ескадрилу, и извршио је неколико летова у нападима против непријатељских лансирних рампи и станица са летећим бомбама Фау-1 које су Немци убрзано градили у подручју Па де Калеа. Клостерман је извршио 22 таква напада на лансирне рампе летећих бомби, а у другим нападима из ниског лета погодио је један патролни брод и железнички воз, као и неколико камиона. Потом, у јануару 1944. његова 602. ескадрила је пребазирана за Оркнеј, где је једино узбуђење представљао лов на немачке извиђачке авионе који су летели на великим висинама. Међутим, 602. ескадрила се вратила назад управо на време да би узела учешћа у операцијама искрцавања у Нормандији, 6. јуна 1944. године.